寄滕縣李奉議
作者：陳師道
朝代：宋

paragraphs: 滕大夫伯陽父孫，烹小鮮治大國原。
一得何用五千言，弛災决獄人不冤。
盛氣走訟畏討論，終歲斂吏不到門。
子弟無頼皆西奔，外吏畏懼過乃尊。
踵門父老如雲屯，拊髀跳踉走兒孫。
絳幡翠節歌唄喧，畫盆戴頂煙如焚。
繡褾綵軸箱帕繁，曲躬叉手前致言。
畜眼未見耳不聞，暮年何以答此恩，請誦華嚴壽我君。